da en da da da da sv da da en de da da da da da da da da da da da da da da da da da da da da da da da da da da da da da sv en en nl en da da da da da da da da da da da da da
Månedens virksomhed – Højager Belysning - Stevns Erhvervsråd
jul 7, 2016 | Erhvervsnyt Stevns, Månedens virksomhed
Højager Belysning i Hårlev er blandt de største leverandører af belysning til det professionelle marked i hele Danmark, og samtidig blandt de større arbejdspladser i kommunen. I takt med at markedet for belysning udvikler sig, satser virksomheden i højere og højere grad på større projekter, hvor de kan videregive deres store ekspertise inden for belysning.
Hvis du nogensinde har kørt af landevejen gennem Hårlev, har du sikkert lagt mærke til den store blå hal på hjørnet af Hårlev Mark, som lyser op i landskabet. Her har Højager Belysning haft hovedkontor og lager siden 1996, men virksomheden startede under noget mindre kår på gården Højager lidt uden for landsbyen Himlingøje, hvor Klaus og Karin Kirkø bosatte sig i 1981 og lagde de første sten til det, der siden skulle blive til en af Stevns’ største virksomheder.
Kernen i virksomheden er salg af belysning til større private virksomheder og det offentlige. Klaus Kirkø, som oprindeligt er uddannet isenkræmmer, startede med at importere en lyskilde fra England, som på daværende tidspunkt skilte sig ud fra de øvrige lyskilder på det danske marked, fordi den holdt fem til seks gange så lang tid. Produktet blev hurtigt populært, og virksomheden udviklede sig lige så stille ved at tage flere og flere agenturer ind og i 1990 blev Højager Belysning landsdækkende gennem opkøbet af en kollega.
Det bedste argument vinder
Da Klaus Kirkø i 2005 trådte tilbage i virksomheden, så han gerne, at virksomheden blev ført videre i samme ånd. Derfor blev de tre betroede medarbejdere; Stig Bay Jørgensen, Carsten P. V. Larsen og Lars Sparre tilbudt at overtage ejerskabet og ledelsen af firmaet med Klaus Kirkø som bestyrelsesformand.
– Vi satte os ned os tre, der fik tilbuddet og snakkede det igennem, og der var mange der sagde, at det ikke kunne lade sig gøre at være tre, for så er der to, der vil slå sig sammen mod en, men vi lavede den musketer-ed, at vi skulle analysere beslutningsprocessen: Så når vi skal tage en vigtig beslutning, går vi sammen i et lokale og så argumenterer vi os frem til den bedste løsning. De bedste argumenter vinder og alle støtter så  op om det, for når man ikke kan finde på bedre argumenter, må det være den rigtige løsning, fortæller direktør Carsten P.V. Larsen.
De tre ejerledere i Højager Belysning. Fra højre: Stig Bay Jørgesen, Carsten P.V. Larsen, og Lars Spare.
Noget tyder på, at den fremgangsmåde har været den helt rigtige for de tre ejerledere, for siden overtagelsen har virksomheden vækstet år for år, så den i dag er blandt de største leverandører af lyskilder til det professionelle marked i Danmark. Højager Belysning er med sine 39 medarbejdere, samtidig blandt de største virksomheder i Stevns Kommune.
Straks efter overtagelsen af Højager Belysning gik de tre ejere i gang med at modernisere virksomheden, så den blev digital.
– I dag kører det fuldelektronisk det hele. Det seneste vi har implementeret er, at sælgerne stort set ikke har papir med ude – det er iPads, og så kører det over internettet. De slår kunden op på iPad’en, og så kan de se kundens rabataftaler, de kan se alle de produkter, vi har, og de kan se, om de er på lager, og hvis de ikke er på lager, hvad er leveringstiden så osv., forklarer Carsten P. V. Larsen.
Højager Belysning har samtidig opdateret deres hjemmeside med en velfungerende webshop.
Lys er ikke bare lys
Meget er sket siden de første glødepærer så dagens lys i slutningen af 1800-tallet, og i dag findes der et hav af alternativer bl.a. energisparepæren og LED-belysning. Højager Belysning har i dag over 20.000 varenumre, som kunderne kan vælge mellem – primært fra de store gamle europæiske mærker, men også mindre kendte udenlandske, som medarbejderne opdager, når de tager ud i verden for at blive opdateret på de nyeste tendenser og teknologier inden for belysning.
– Vi er nogle af de første, som ser de her trends, når vi rejser rundt i verden og kigger på, hvad der sker på lysmarkedet, og er der nogle ting, som vi kan se, kunne være rigtig gode for de danske forbrugere, så importerer og markedsfører vi dem, fortæller Carsten P.V. Larsen.
I takt med at markedet udvikler sig, stiger behovet for rådgivning om valg af de rigtige lyskilder. For i stedet for blot at udskifte de gamle pærer og lysstofrør, vælger flere og flere at udskifte selve armaturerne og måske investere i et helt belysningsanlæg som både er dagslysstyret og har bevægelsessensorer.
– Der er ikke mange som ved meget om belysning, og derfor er det vigtigt, at de får noget professionel rådgivning, og det er der, hvor vi skiller os ud fra mange andre, ved at vi har nogle folk ude og ser brugsstederne, servicerer markedet og informerer om, hvad er det for nogle typer lyskilder og armaturer, man skal vælge frem for andre for at sikre, at man får den rigtige type belysning til de forskellige behov der er, forklarer Carsten P.V. Larsen.
I de senere år har Højager Belysning fået flere henvendelser fra kunder om at energioptimere hele bygningsmasser indenfor belysningen. Derfor har virksomheden oprettet en hel projektafdeling, som hjælper kunderne med at gennemgå deres bygninger og kommer med forslag til, hvilke lyskilder eller armaturer som er bedst egnede f.eks. i forhold til at spare energi og give den optimale belysning.
– Vi kan se, at det her projektsalg vil være stigende i de næste mange år, fordi man går mere og mere væk fra at skifte lyskilden til at skifte hele armaturet og det vil sige i projekter, hvor man skifter det hele, forklarer Carsten P.V. Larsen.
For at kunne give kunderne den bedste rådgivning, kræver det en grundig uddannelse af medarbejderne i Højager Belysning.
– Vi investerer en del på at uddanne vores medarbejdere, for vi skal være sikre på, at når vi rådgiver kunderne, er det den bedste løsning, de får, forklarer Carsten P.V. Larsen, som tilføjer, at en ny sælger som regel først performer optimalt efter et års tid i firmaet, fordi det tager tid at sætte sig ordentligt ind i alle de produkter, som firmaet forhandler. Derfor lægger de tre ejere også meget stor vægt på at holde på deres medarbejdere gennem god trivsel på arbejdspladsen.
– Det er nemmere at holde på en medarbejder, end at uddanne en ny. Vi gør meget for at sige, at vi regner med, at vi skal være sammen i de næste 25 år, så det gælder om at få det bedste ud af det og få udviklet tingene i fællesskab og have de rette værdier, f.eks. at man skal tale ordentligt til hinanden, at man skal respektere hinanden, at man har en høj moral og være ærlig, forklarer Carsten og tilføjer, at det også er vigtigt for virksomheden at støtte sine medarbejdere, hvis de f.eks. oplever private kriser.
Derfor er Højager Belysning en attraktiv arbejdsplads, og jubilæer er ikke usædvanlige i virksomheden – selv har de tre ejere, Carsten, Stig og Lars, nu været i Højager Belysning i gennemsnit 30 år.
Læs mere om Højager Belysning på www.hojagerbelysning.dk